McGregor neem ‘Forbes’-mantel by Federer oorConor McGregor. Foto: KirilL Kudryavtsev/AFP. Die wêreldwye Covid-19-pandemie het gesorg dat sportbeheerliggame wêreldwyd ’n finansiële knou gekry het. Tog het verskeie sportsterre in dié tyd skatryk geword. Switserland se Roger Federer was verlede jaar bo-aan die lys van Forbes se hoogsbetaalde sportsterre toe hy $106 miljoen in sy sak gesteek het. Maar die gevegskuns-ster Conor McGregor het hom nou uit sy goue troon gelig. Die veglustige Ier is weliswaar deur Dustin Poirier in hul UFC-geveg oordonder, maar hy het steeds ’n ongelooflike $180 miljoen in sy sak gesteek. Dit is hoofsaaklik te danke aan die sukses van sy Proper No. Twelve- whiskey. Volgens Forbes is dit die eerste keer dat vier sportsterre meer as $100 miljoen verdien het. Lionel Messi ($130 miljoen), Cristiano Ronaldo ($120 miljoen) en Dak Prescot ($107,5 miljoen) het saam met McGregor al glimlaggend na die bank gestap.